url: =BIAKINN AH IHSAK IHTUMTE ~ MUC\nBIAKINN AH IHSAK IHTUMTE\nAdmin 11:14:00 PM Articles, ZOMI SDA NEWS\nAgelh: Sia Kham Sian Lian\n“La sa-in na gamlumnate uh khawl un; na lasakna uh agingte ka za nuam kei hi.” - Amos 5:23\nIh lapi-te zaaknop asa valval khangno lak ah ki om hiam? Leitung bup-a khangno bup in a-ngaih, a-sak, a-tum nop apaksak uh pen ahuam in rock music kici ziau thei hi. Biakinn ah zong kipaksak ta hi. Rock ih cih ciang-in a ‘hot’ te bek cihna hi lo hi, ol ta leh (slow) zong rock style ahih naak leh rock hi pah hi.\nRock pen amah kia-in pum din lo-in mun khempeuh ah thawl hi. Classical music pipi, jazz music pipi,blue music pipi, soul music pipi khawng rock in va zo-in classic rock, jazz rock, blue rock, soul rock va suah thei hi. Ih lawhloh rock tampi om lai hi. Biakinn ah a kisa ZBC la te rock style tawh kiphuak lo hi. Tua hitaleh ki rock sak thei hi, mun khempeuh ah a tat man hi. Tua hi leh rock music pen Pasian kiang pan hong pai ahiam en ni. Pasian aa ding apang khempeuh in rock music pen Dawi-a hi aci vive hi. Amat uh pen leitung mite’n Pasian thu lunggulhlo uh hi, rock music pen kilunggulh tek hi ci uh hi. Rock music pen ci leh sa vaai hi (FLESH), Pasian pen KHA hi (SPIRIT). SPIRIT leh FLESH kilang uh hi ci uh hi. Rock music pen ci leh sa vaai ahih man-in leitung mite in na lunggulh uh hi. Christian pawlpi te khalam a kiam na dingin 1960 kiim pan-in leitung music pen ngiimna neisa-in Christian pawlpi sung-ah hong luut hi. Satan pawlpi pan hong kikheel-te in hih thumaan hi ci uh hi. E’n lah “rock” pian leh mah kikhopdan nuam sa pan lailai, ahi thei diam, en ni. Rock sung-ah atata-te’ kampau hu-ngai ni.\nLittle Richard in “Rock ‘n’ roll in Pasian pahtawi lo hi.” Lita Ford in “Rock ‘n’ roll pen biakinn tawh hi thei kei” Mick Jagger (Rolling Stone-te) “Rock music pen gamlumna (noise) hi, tua hi lel. Na thusiam leh music hi mah e na ci oh” Paul McCartney (Beastles-te) “A thu pen (message) pen lamal ah om kei, music ah om hi” ci uh hi. Tua hi-a Pasian kammal leh rock music thuah-in Christian la hi ci-in “seal” na tuang sak diam, ki-ngah lua hi. Ahih hangin music (rock) ii pianngei kikheello hi. Athu pen music mah ah teeng hi. Rock music cih pen miginalo-te in aginalo-a om ding mah-a aphuat uh hi-a Pasian kammal leh leitung music thuahkhop cih khawng Pasian in hua hi, sang lo hi. Music hoihlo khat leh lamal hoih khat athuahna lel tawh music hoih hong piang lo hi. Lai Siangtho in aniin leh asiang kigawm leh anih-in niin ci hi (1 Cor. 14:8; 15:33; 2 Cor. 6:17; 1 Jn 2:15-17).\nEtteh hoihte etteh ni. Africa minamte Chritian a hong suah uh ciangin DRUM-te dawi in a zat lam thei uh-a drum-te zat ding khaam uh hi. Drum-te pen “Dawi’ drum” ci uh hi. Russia pan-a kikona in thu-um taktak mi khat kisiikna pian’ huai hi. “Ko Russia Christian-te pen kum tampi tak bawlsiatna nathuak-in na ding zo ung. Suahtaakna ka ngah khit ciang-un thudang lianpi khat in hong su hi. Tua pen America pan-a Christian-te’ kiang pan hong pai hi, amau in ko’ gam ah evangelist-te rock band-te tawh kop-in hong\nkhahkhia uh-a rock music hong tun uh hi. Hih pen ko aa dingin vangikpi khat hi. A khut uh ah Lai Siangtho tawi-in rock music zangh uh hi. Mai zum ung. Ka khangno-te un zong daipih zo lo uh hi. Ka cih na ding thei kei ung. Ko’ gam sung ahong luut Christian rock music khempeuh hua ung. Rock music in biakinn sung-ah mi tampi kaai mah hi, ahih hang-in mi-te Pasian’ zia-in nungta sak lo hi. Christ’ aa ding mahmah cihna in thong sung ah kum tampi na om ung, tu’n rock music in ka kha uh asuun azaan cilo-in hong do hi. Antan’ thungetna tawh na nangzo bek ung. Hih music pen Hell pan hong pai music na ci ung. America-a om khempeuh sum bei liang-in tua daante hong khah kei un. Ka khangno-te uh susia kei un” ci uh hi. Biakinn-a kisa la (hymn) aphuak siam Fanny Crosby in Christian asuahma-in leitungvaai la tampi na phuakkhin-a Chritian asuah khit teh la dawng 9000 vaal na phuak-a “La ka phuah teh ka la-a zat ding music (aw) hong kiphuumte ka nolh ding akisap hun om zeel hi. Pawlpi in leitung aw-te (melodies) tawh la sak hetloh ngiat ding hi” na ci hi. Atawp khak na-in geennop ah lamal hoihte zat man-in music asiapi khat music hoih suaksak zo ngei vetlo ding hi the cih thu hi. Lam hong khial sak ding lamal-te music asiapi tawh va thuah khop pen nasia zaw kaan lai hi. Rock music in hong piak message pen SEX, DRUG, REBELLION, FALSE RELIGION, leh SATAN hi. Geensa mah bang-in rock music pen biakinn sung-ah Christian kammal-te ih thuah zong-in rock mah hi suak ahih man-in SEX, DRUG, REBELLION, FALSE RELIGION, SATAN cih message-te mah hong thun hi. Athudai pen-in ah en pak le hang biakinn pai ciang-a ih silh ih teen te rock music ii huzaap hipah lo diam, kawlte khat in biakinn apai hong sa khol dia, ih biak Pasian hong pi muh sak diam, kigeengeen napi ki man' loh hi-a rock' gah ki ni muh hi pah hi. Mi (pawlp) pen amau gah pan-in bang music a-uuk te hiam cih ki thei hi. "Tu lai-a pawlpi makai-te, pastor-te, khangno makai-te in lawhcinna-in (music) alaak uh pen ataktak ah pawlpi sung-a milip khempeuh suksiak nading-a Dawi' van zat khat na hi lel tak hi." Rock music ii laigil pen thu manglo ding cih hi limlim ahih man-in (the core of rock music is "rebellion") zu, za tuamtuam-te zatloh ding deihna-in rock style tawh la kiphuak kisa zong-in ngawl sak zo lo ding, "nute pate zahtaak" sak zolo ding, pasian thu hilh zolo ding, phat ding kilawmsak zolo ding. “Si sung-ah Vaangliatna om,” cih daan ZBC la te rock music tawh kisa leh khalam bang mah sem lo ding. Rock music tawh “Satan gual lel in taai” lo ding. Husang thei khempeuh in rock music tawh aphat uh pen Pasian hilo hi. Rock music tawh phat ding na kilawm hi Topa cih bel Topa kizahpih na hi.\nManglai-in “One simple guideline for Christian music is NO DRUMS!” ci hi. Christian music ah DRUM ZANGHLO DING cihna hi. Drum leh rock music akikop man hi, hong lam nuam sak music zong biakinn ah zatloh ding hi. Drum nasep pi pen “Beating” hi, melody, harmony dingin kizangh theilo hi. Beating pen tu’n keyboard ah om hi, synthesizer ki ci hi.\nKeyboard pan drum kitum thei hi. Sakhituineek ki bang hi. Drum pen lawki te'n ahun bawlna uh ah saaidaan + dawi (pasian) kopsa pen adeih zawkzawk uh saaidaan tuamtuam tawh sam uh hi, tua drum mah (synthesizer) biakinn ah ki tum leh dawi mah hong teeng ding hi. Plato in Athen khuami-te (SDA pawlpi dingin thuah ni) ahong tatsiatna uh pen pupa music-te anusiat man uh hi ci hi. Ngaihsun ni, pilvaang ni. Satan’ thaang ah ki-awksak tawm kei ni.


timestamp: atn

url: = Tinaung Takluem 1 Corinth 1\n1 Pathian deina tungtawn in Jesus Christ i sawltak a hi tu in a kisam keima Paul le ka suapui pa Sosthenes in,\n2 Christ Jesus in thiangthosak a, mithiangtho te ci a ki sam, Corinth a om Pathian pawlpi le mun tatuam a i Topa Jesus Christ min a sam theampo tung ah:\n3 I Pa Pathian le Topa Jesus Christ kung pan in hesuakna le thinnopna sia note tung ah hong om tahen.\nPathian Tung ah Lungdamna\n4 Jesus Christ tungtawn in note tung ah hongpiak Pathian i thuthiamna atu in, note tang in ka Pathian ka pok hi;\n5 Tabang in na kampauna theampo uh le na heakna uh theampo, na theampo ah Ama in hong hausak zo hi;\n6 Christ i tettipan na zong note sung ah hong kipsak zo hi:\n7 Tabang in i Topa Jesus Christ hongpai tu na ngak uh kawm in letsong khat zong na kisam bua uh hi:\n8 Tabang in i Topa Jesus Christ ni ciang paubang ngawl na hi thei natu uh in, Ama in a tawp dong hong kipsak tu hi.\n9 A Tapa i Topa Jesus Christ taw ki pawlkhopna nei tu in note hongsam Pathian sia a thuman Pathian a hihi.\nPawlpi Sung Kikhenna\n10 Tu in suapui te awng, na vekpi in na kampau na uh kibang tek in, ki khenna om ngawl, a picing thu kisikna taw ki pawlkhawm tu le thukhenna kibang tek hi tu in, i Topa Jesus Christ min taw kong thum hi.\n11 Banghangziam cile ka suapui te awng, note sung ah kihauna om hi, ci in Chloe te innkuan tung pan in kei tung ah note i thu hong ki pualak zo hi.\n12 Tu in hi thu kong son hi, noma sung ah khatsim in, keima sia Paul i pawl khi hi; taciang kei sia Apollos i pawl ka hihi; taciang kei sia Peter i pawl ka hihi; taciang kei sia Christ i pawl ka hihi, na ci uh hi.\n13 Christ sia ki khen ziam? Paul sia note atu in thinglamte tung ah a ki khai ziam? a hibale, Paul min taw tui na ki phum uh ziam?\n14 Note sung ah Crispus le Gaius simngawl kuama tuiphum ngawl ka hikom in Pathian tung ka lungdam hi;\n15 Tua ahikom, Paul in ama min taw tuiphumna pia hi, kuama in ci thei ngawl tu hi.\n16 Taciang Stephen te innkuan zong keima in tui ka phum hi: tua te simngawl a dang tui ka phum ka he bua hi.\n17 Banghangziam cile Christ in tuiphumna pia tu in hong sawl ngawl a, lungdamna thupha hil tu in hong sawl hi: tua thu sia ciimna kammal te taw hil tu hi ngawl hi, tabang hile Christ thinglamte sia vang nei ngawl suak tu hi.\nChrist sia Pathian Vangletna le Ciimna\n18 Banghangziam cile thinglamte thuhil na sia a mangthang te atu in mawmawt na a hihi; ahihang ngupna a sang te a tu in Pathian i vangletna a hihi.\n19 Banghangziam cile, a ciim te i ciimna ka susia tu a, mipil te i telthiam na zong a mannung ngawl ka suaksak tu hi, ci in ki at hi.\n20 Mihing ciim koisung ah om ziam? Thukhamhil te koisung ah om ziam? hi leitung ah thu nial te e koisung ah om zia? Pathian in hi leitung pilna sia mawmawtna suaksak zo hi ngawl ziam?\n21 Banghangziam cile leitung mite in pilna taw Pathian a heak ngawl zawk ciang, Pathian i pilna sung ah mawmawtna thu pualakna a um te ngum tu in Pathian a lungkim hi.\n22 Banghangziam cile Judah mite in musakna ngen uh hi, taciang Greek mite in pilna zong uh hi:\n23 Ahihang kote in thinglamte tung ah a ki khai Christ thu ka hil uh hi, tua thu sia Judah mite atu in lutu na a hihi, taciang Greek mite atu in mawmawtna a hihi;\n24 Ahihanng a kisam Judah mite le Greek mite atu in Christ sia Pathian vangletna le pilna a hihi.\n25 Banghangziam cile Pathian i mawmawtna sia mihing te sang in ciim zaw hi; taciang Pathian i thaneamna sia mihing te sang in hat zaw hi.\nTopa Sung ah Ki Suangtak\n26 Banghangziam cile suapui te awng, nang hong kisapna thu en vun, cilesa lam pan in mipil tampi, a vanglian le ulian thupi tampi na om bua uh hi:\n27 Ahihang Pathian in mipil te maizumsak tu in leitung taw kisai in a mawmaw te teal hi; taciang Pathian in a thahat te maizumsak tu leitung taw kisai in a thaneam te teal hi;\n28 A omsa nate a mannung ngawl a suaksak tu in, leitung na mannung ngawl, bangma a ki simngawl nate le a om ngawl lai nate dong in Pathian in teal hi:\n29 Tabang in Pathian mai ah kuama ki suangtak ngawl tu hi.\n30 Ahihang note Ama tungtawn in Christ Jesus sung ah na om uh hi, Ama sia Pathian in eite atu in pilna, thutang suana, thianthosakna le tatna in hong vawtsak hi:\n31 Tabang in, a ki at sa bangma in, a ki suangtak te sia Topa sung ah ki suangtak tahen.


url: =Ei-a bangteng? ~ Hau Za Cin :: ZOMI DAILY\nEi-a bangteng? ~ Hau Za Cin\nposted on 20 April 2016 at 7:00 am Lomkholna: Article, Hauzacin\nZomi te mah bangin leitung in zong amau ateng, amau neih leh lam teng, amau pupa lamsa luahsa khempeuh na ciamteh, na thei in na kem uh a, mangngilh a omkha hiam ciin na kan behbeh lai uh hi. Zogam pen Zomi te tenna gam ahih mah bangin midangte in zong amau tenna gam ciat na nei uh hi. Zomi te in i tenna gam ah thu leh la i zeek bangin midangte in zong amau tenna gam ciat ah thu leh la a zeek ciat uh hi.\nTedim, Tonzang, Cikha, Lamka, Singngat, etc cihte Zokam pan pusuak linlian minte ahih manin Zomi leh Zogam hong deihgawh khat in tuipi gal pan a min hong phuaksak hivetlo hi cih kitel hi. Rangoon, Bombay, etc cihte bel a mite min piak hilo in a tungnungzaw te in ‘zawhthawhthu’ tawh a piak uh min hi a, khantawn a kikhomloh ding theihsa ahih mah bangin a hun a cin ciangin a min kilaih ziau lel hi.\nZomi te in amau a bangteng hiam cih tel mahmah peuh leh Zomi tawh kisai buaina ding om peuhmahlo hi. Zomi khempeuh in koi pan piang, koi pan khangkhia, koi ci kinungta, koici leitung gam tuamtuam ah kikhenthang kha cihte tel mahmah peuh leh Zomi te mailam ding patauh om vetlo hi. Zomi te tenna gam leh khuate ah midang hong teng ciangin Zomi te pupa luahsa gam ahihna telsak mahmah peuh leng amau zong theisiam mahmah ding hi. Pilna tawh leitung a kalsuan ma, khuamial sungah kinawk gawp bang hai gamtat hunte in hong khengta a, mi khempeuh khuavak sungah kalsuanta hi. Zomi te in tua tel mahmahta ahih manin leitung in zong hong telpih nadingin mite i hilhsiam mahmah ding kisam hi.\nZomi te mah bangin midangte in zong amau-a ciat mah na telsawm uh, na theihsawm masa uh ahih manin midangte gam leh zia leh tongte na kan khin masa zolo uh hi. Ei a midang i hilh zawh ding kisam a, ei a i theih mahmah khit ciang midanga zong i theih leh tua pen pilna hi. Ei neih leh lam tello pi a midanga thupi bawl gawp keei, midanga peuh thupi ngaihsut masak zawkna pen mihai khat in amau inn sang midang inn ah a teeng den keei nop mah tawh a kibang ahi hi. Tua bang mi pen mikim theihna bangin a ‘kisam khat om’ na hi gige hi.\nZomi ngeina – ki itna, kingaihna, kideihsakna, kikhualna, kipahtawina, kihuaisiamna, khat leh khat kilawmtatna, khat leh khat kidomtuahna, nopni dahni a kihuaina, etc cihte khempeuh Zomi pen Zomi ahisak ahih manin a thupi-a a thupi kei zongin Zomi ngeina, Zomi zia ahih manin Zomi khat adingin tua zia leh tong paih theih hilo, paisan theih hilo hi. Lamgei ah puk khat a kiphong te ihih mah bangin a kisamzaw diak a om ciang a kihuhtuah liailiaite ihi hi. Phat tuak, pahtawi tuak a om ciang aki pahtawi, zu leh sa tawh khuang beenga lamkhawmte ihi hi.\nZomi aw, nang ateng na thei hiam? Zomi zia leh tong teng na kan ngei hiam? Midangte zia leh tong te bek thei in nanga teng na theikei kha hiam? Na kisittel nuam hiam?\nZomi ten Zomi mi leh sa a hung mahmah bangin gamdangte in zong amau mi leh sa na hung mahmah uh hi. US citizen khat pen gamdangah tuahsia in kisapna nei leh a gam leh a mipihte in na delhpah uh a, galkap leh kumpi a kisap leh zong na delh ngeingai pah uh hi. Mihing ngeina tua ahi hi. Amau a ciat mah amau mipih sapihte in na delh masa hi. I naihna mun leh phual ateng kidelh peuh leh a kisam teng kisutuah thei pahpah hi. Gamlapi ah kisapna aw a ging leh gamlapi mah pan a dawnna aw zong a ging ding ahi hi. I gam huai ding a kisap leh a ahuai ding eimah ihi hi. I pau leh ham puah ding akisap leh a puah a zuun ding eimah mah ihi hi. Midangte in zong amau a ciat mah puah ding zuun ding nei uh a, ei a hong puahpih zuunpih masa manlo uh hi.\n‘Zawhthawh thu’ tawh gam khangto nailo leh minam khangto nailo gamte ah minam dangte nasem in kisol thei a, zawhthawh thu tawh nasep kiguan bek hilo in amau zia leh tong khempeuh zong a zui dingin kisawl, kiumsak, kizawhthawh thei hi. A neu tung pan a kizawhthawh khinsa te pen a liat a gol dong nangawn in tua bangin hong kizawhthawh hi cih peuhmah theilo in Faro khut nuai ah saltang Israel te mah bangin a mit uh, a lungsim uh na mial khipkhep hi. Faro khutsungah sila suak Israrel te tuni in i mitkha tawh i et ciangin Israel te in ‘thei kei si uh’ ‘tel kei si uh’ ‘hai si uh’ i ci kha maithei hi. Ei zong ei leh ei ki en leng tua dinmun ah i om kha hiam cih kisuut a kul mahmah khat ahi hi.\nZomi a sang Zomi a hilo khat peuh i pi muh zawk khak leh bel Faro khutsung pan hotkhiat a kisam Israel te mah tawh i kibat khak ding ka lau hi. Pau hi in, lai hi in, ngeina hi in, nek leh dawn, silh leh teen zia hita leh…. ki enpha ni. Limlang golpi a kisap leh zong lei mai ni. Ei leh ei i kimuh kei leh zong mite hong muhna sangsiam ni. Laphuakpa khat in: Zomi te Zomi adingin…. na ci hi.\nZolai zang ding maw, midang lai zang ding cih dotna bang om zenzen leh – Zomi hihi lai ding maw midang suak ding? cih tawh kibang kha ding cihna hi. Zongeina kem ding maw midang ngeina zuilo ding maw cikha lehang – Zomi ihih a meetna om kei ‘mangthang vet ni’ cihna tawh kibang kha ding hi. A hun tawh kizui in Zomi ngeina leh Zolai te a kikheltoto ahih leh phamawh kei, Zomi a khempeuh pampaih ding midang a khatpeuh thupi muh pah keei ding cih pen thumaanlo, thudiklo ahi hi.\nAkisam mahmah thu:\nNeihsa kepna zong Zomi te in i uangbawl mahmah ding kisam kasa hi. Zomi te pianna, Zomi te tangthu tuamtuam, Zomi te tenna gamte, Zomi te khuapi leh khuate khempeuh, Zomi te khantoh zelna cihte leh tuipi gal kahzia, kahhun cihte khempeuh taptung tangthu gen bangin i gen theih kim ciat hangin sanginn ah, sunday school ah, naupang leh numei te kiangah i gen man kei leh zong laisim thei khat peuh in ana gen theihna dingin Laibu in koih dingin hoih kasa hi. Hih pen laithei, thuthei, upa makaite leh minam makaite te khempeuh mawhpuakna ahi hi ka ci nuam hi. Naupang khat a a tangval ciang, a nungak ciang midang lawmdang khat peuh kiangah ZOMI cih limlim a gennop ciang a gen ding thu kicingtak in a theihna dingin a kipattah ding pen ‘kei ka hi’ a kici ngam Zomi khempeuh mawhpuakna hi. Laibu leh laidal in a om kei leh khat leh khat tangthu gen kibanglo a, unau suul khat piang zong tangthu theih kibanglo ahih manin Zomi tawh kisai thu leh la khempeuh laibu tawh gelh ziahziah ding laigelh thei, thu kan thei te tavuan, duty, mawhpuak, sep ding, masuan hilo hiam ka ci nuam hi.\nTua hi leh Zomi khempeuh in – khangthak leh khangluite in zong – Zomi a bang teng, Zomi a koi teng, Zomi a cih ciang bangteng huam cih tel pah ding uh hi. Tel mahmah ding zong ahi hi. Tu ciangciang ah a kitello hilo hi. Ahi zongin khangthak hong khangte pen minam dang lak ah hong khangkhia pianpianta ahih manin Zomi teng bek i ten lai hong bang nawnlo in hong ‘deep thei’ lohing lopa tam tektek ahih manin tuate lak pan i kikep, kidalna ding a kisam ahi hi.\nEi-a bang teng, mi-a bang teng cih tel mahmah peuh leng Zomi maw, Kala maw, Kawl maw, Mikang maw… cih pen kitel mahmah ding hi. Ei-a leh mi-a i tel mahmah kei leh: “nang pen va-ak hi teh” hong kici leh ‘himah ka maw leh’ ciin kha dom liang in na kingaihsun thei ding hi. Tua pen ama-a leh mi-a a tel mahmah pa/nu adingin ‘pillo’ ‘pilvailo’ cih na tel mahmah ding hi.\nZomi te leitungah a pil penpen minam khat hihang cih ihihna mite tungah lakkhia den ding hihang.\nPrevious: Afghanistan gamah Taliban te hangin mi 28 si, 327 liam\nNext: Zomi Baptist Association of North America pan Taangkona\nTedim Khuamual Vaidawnna Talsuan Khuampi\nAwli-zinel (Original) ~ Evan. Suangh Dal\nPlanet Shakers te Tedim paiding


url: =ZOMITE LEH MANGKANGTE KI DO NA (1887-1894) - (Story of Chin Resistance – 1) - Laibu Saal\nHome > Thuluui/Articles > ZOMITE LEH MANGKANGTE KI DO NA (1887-1894) - (Story of Chin Resistance – 1)\nZOMITE LEH MANGKANGTE KI DO NA (1887-1894) - (Story of Chin Resistance – 1)\nZOMITE LEH MANGKANGTE KI DO NA (1887-1894)\n(Story of Chin Resistance – 1)\nEngland Kumpipa in Kawlgam khanglam teng a lakkhit ciangin Kawlgam sak lam teng zong a la uh hi. Kawlgam saklam teng a lakkhit uh ciangin, Khamtung gam zong lak ding a sawm uh hi.\nTua hun lai-a Kawlgam Kumpipa’ khua Ava khua ahi hi. Mangkangte Kawlpi ciang a tun ma hun in Kawlpi ah Shan mi tampi a om hi. Gam uk nuam mi nih a kituh-a, tua lai takin Mangkangte a tun’ ciangin, tua a kitawngte lak ah khat, Khamtungah a tai hi.\n1887 December kha in Captain Raikes leh a pawlte Kawlpi a tunguh hi. A tun phet mahin, Khamtung aa Saizang ukpi teng a sampah hi. Captain Raikes in Sihzang ukpite kiangah, “Tu in, Mangkang kumpite in, Kawl gam panin Khamtung gam pailet in India gam Chittagong dongah lampi khat sial nuam uh hi. Tua hun ciangin Khamtung mite-in lam hilh ding leh kuli dingin kongla dinguh hi,” a ci hi. Saizang ukpite in,“Khamtung lam pailet in lam hong sial keita un. Ka mite un hai lua mahmah uh ahih ciangin lampi ah hong suan dinguh lau huai hi,” ci-in a phal kei uh hi.\n1888 January kha ni (3) ni-in Phalam (Falam) gam Taisun ukpite tawh Angteeng (India) ah a kituah leuleu uh hi. Tuate kiang ah, Sihzang ukpite kianga a gen bang teng mah a gen lauleu hi. Taisun ukpite in, “Khamtung gam pailet in lampi sial ding ka thukim zo kei uh hi. Nong pai teeiteei uh aa, a liam a bai na om uh leh, bangmah kong theihpih kei ding uh hi,” ci-in a kikhen uh hi.\nTua khit ciangin, Captain Raikes in Kam Hauleh Sukte ukpi teng sam leuleu in, Khamtung gam pailet-a lampi sial ding thu mah a genpih nuam ahi hi. Ahih hangin tua Kam Hauleh Sukte ukpite in thu don lo-in a pai keilel uh hi. Tua ban ah Khalkha gam teng zong a sam ding mi (6) a paisak hi. Khalkhate in, tua mi (6) lak pan mi (3) manin, mi (2) that uh aa, mi (1) a tai suah uh hi. Tua a suaktapa pen Lusi gam lam zuan in India ah, India panin Zongkong dong a taisuak hi.\nKhamtung ukpite tawh kikhopna a man tengin, mepi tawh kaih (500) gamla mun galkapte a kapsak hi. Ama deih na ah, thu manglo a om leh hi bangin thuak ding uh hi, ci in a lakpian ahi hi. Captain Raikes in ukpite thusim khollo hi. Ahi zongin, ama thu sim khol loh banglo in, (1888) sungin Mangkangte’ gal vai hawmna khempeuh a lumlet gawp zo uh hi.\nCredit : LONDON: EDWARD ARNOLD\nTaisun ukpipa Son Pek in, Mangkang kumpite uk ding utlo in, do ding na ki pan hi. Kawlpi pan aa, a tai gam uk nuam kituhpa tawh Taisunte kikop in India (Angteeng) sim sukin, Kale Sawbwa pa manin ciahpih uh-a, amau tawh ki pawl-a, tualgal kipat ding a thukim khit ciangin a khah kik pan uh hi. Tua Kawlpi Sawbwa pa in Chinduin saklam gam-a om gal hang, galsiam mi (200) kaikhawm in, Taisun simkik ding a kithawi uh hi. Ahi zongin a ngaih sutsut ciangin Taisun galtuak ngei khin ahih manin a lauhuai mahmah uh cih thei aa dai takin a khawlkik uh hi.\nTaisun leh Tedim ki do na\nTaisun leh Tedim kikop in, ni (12) sung Kale Valley sung teng va sim uh aa, mi (12) that in, (112) ahing in a man uh hi. Thau lawng (4) leh laa (4) zong a ngah uh hi. Tua gam mite in, gal ki lem nopna in, Zam (5), Punza (5), Thambeel (5), leh puanteen (120) tawh a thum uh hi. Ahih hangin, hi pen, a tungtham thu hi bek hi, a lungsim uh I theihsa hi, ci-in a sang kei uh hi.\nGalkap hi ta leh, palik hi ta leh bang tak hanciam in a do uh hangin Khamtung mite in a hanciamna uh khiam tuan dek lo uh-a, a nasia tektek zaw lai uh hi. Tua ahih manin kum (6) sung tawntung Mangkangte’n si leh naai tawh a sim uh hangin Khamtung a lazo kei uh hi.\nKhamtung lak ding ki limpat\n1888 kum guahtui sung teng, a kua , a kua adingin haksa ahih ciangin Captain Raikes, tua sungteng thu khauh takin a pia hi. Thu a khauh seemseem ciangin, Khamtungte a ki pawlna uh a khau semsem hi. Tua bang thu India kumpi in a zak ciangin a lung hi mawh mahmah hi.\nCaptain Raikes in July kha a ki pan Khamtung mi kuamah Kawlgam sung a pai theilo dingin ki khakcip zo leh hoih ding hi, ci in tua bang khaktan zawh na dingin, Pauk, Pakokku leh Myingyan-a om galkap (470), General Raunce in a puak dingin a ngen hi. Captain Raikes za khangin Major a suak hi. Major Raikes, Gurkha galkap mi (300) tawh Kawlpi ah a om hi.\nIndia kumpi in, Tilin, Gangaw, Kan Sihaung, Kambalu, leh India teng hoih takin galkap in cingzo peuh leh Zomite tum zolo ding hi, ci-in um uh hi. Ahih hangin tua bangin amau ngaihsut bang ahi zo tuan kei hi. October (17-19) sungin (12) sangin a tawmzaw lo, Khamtung mite in that in, (122) a hing in sal-aa khawi dingin a man uh hi. Tua bangin a cihmawh uh ciangin, General White in, India Kumpi kiangah, galkap Batalion khat leh Assam kuli mi (2000) a manlang taka a ama zat theih dingin a puakna dingin a vaikhak hi. Tuate, 1888 November 18 ni panin puak ding thu kimna a ngah hi.\nGeneral White ngimna panin Sihzang khua teng leh Thangmual pang langkhat a om khua teng sim masa in, galkapte General Faunce in makaih leh, ci aa, a vai hawmhawm kikal tengun, Khamtung mite in, galkapte’ gal vilna munteng leh gal madawk teng a nasim pahpah uh hi. 1888 December 7 ni-a kipan Khamtung manawh-a lam sial a kipan teng a kap gawp uh hi. Phalam (Falam) Taisun mi (1000) khat in zingsang nai (4) in Sihaung a sim uh hi. Tua ni mahin, Tedimte in Kangyi a galkap omna phual a sim uh hi. Tua pan ki pan lam sial peuhmah ki kap ngelhngelh den hi. A zawh masaksak uh sing lianpipi phuk in ki khaktan den hi. Sun ahi zong, zan ahi zong, lamsak panin na buk sim in a suak masasa ki kaplum den hi.\nA masa pen gal panna kulhpi pen Leisan Kulhpi ahi hi. Tua mun ah, ki nasia do mahmah uh aa, tua ki dona ah, Zebaw (Zogalkap) Hau Khaw Zam in, phual khat ah galte mi (3) a that hi. Tua tawh kisai in hi bangin la aphuak hi:\na) Thah ban sap lai hen ban sap lai lei do phuk cil kei hing e,\nb) Vang khua al bang man lai taka a, sang liam phuk cil kei hang e.\nTua kido na phual ah Mualbeemte mi (3) a sih ciangin, Mualbeem khua tengin, misi luang teng tawh ciah-a, limtakin a khua ah a vui nuam uh ahih manin misi luang tawh a ciah uh ciangin tua mun pen galte’n luahzo pan uh hi.\nLeisan kulhpi khit ciangin, Hankhanglu ah panmun a bawl leuleu uh a tua mun pen Leisan sangin ahoih zawlai hi. Gal panna mun teng pen Meii in tuam in, galte a suah ciangin, suangtum zong khiat theih nading mun ahi hi. January 31 ni zingsang khua vak ma diak takin Panjabi galkapte a suak aa, tua mun ah nasia takin a kikap uh hi. Sir George White, General Faunce leh Major Raikes kikop in Ferbuary 4th, 1889 in Khuasak khua la uh aa, Ferbuary 13 ni-in Khuasak khua nusia in Thuklai ah a kikhin uh hi. Thuklai ah galkap phualpi omna ding bawl uh aa, Sir George White’ min pua sak uh ahih manin tua mun pen tudong ciang “Fort White” ki ci hi.\nA nunung pen Khamtung mite’ gal nanna kulhpi, Siallum Kulhpi ahi hi.Tua mun ah nasia takin kikap leuleu uh hi.Tua kulhpi pen ngiakua bangin phih ki neisak kawikawi ahih manin galte in luhhak sapha mah mah uh hi. Galkap mang (3) leh galkap nautang mi (83) a kaplum uh aa, Captain khat leh Surgeant khat liam hi. Tua Surgeon pa-in a nung ciangin V.C a ngah hi. May 4th, 1889 ciangin tua teng luhzo uh hi. Tedim gam aa thau lawng khempeuh sila a om khempeuh, leh dangka tul khat (Rs.1000) a manglang in hong puakta un ci-in thu a ki piak ciangin, Tedimte’n za nuam lo in dozaw ding, ci-in a khensat uh hi.\nTua thu a theih uh ciangin, General Faunce zong a galkap teng tawh Thuklai pan kipan in, Vangteh lam tawn in, Saizang a la masa dingin a pai uh hi. Vangteh panin Saizang lam zuan in a paina uh ah, Saizangte in lampi ah na pang uh-aa galkapte ahih leh a topai lam ahih manin haksa a sa mahmah uh hi. Saizangte in na dawm mahmah lo uh ahih manin haksapi in Saizang a lazo bek uh hi.\nMajor Raikes in Thang panin Tedim pen March 1889 sungin lak dingin a swm hi. Tua laitak in Tedim innpipa pen Khaw Cin ahi hi. Tua hun in Tedim ah inn (300) a phahi. Thauvui thautang ki cing takin Tedimte na ki thawi uh aa, khua kiim ah gal panna dum leh kulh a to uh hi. Galkapte Tedim la nuam a pai ciangin, lim takin na pang uh hi. Gal madawk pawl tawh Lawibual zangah a kikap uh hi. Tua takah galkap mi (50) si in mi (12) a liam hi.\nGal madawk pawl zong nungkik in khua nawl-a gal panna dum leh kulh a gal panin a omsate tawh kikop in, a pang leuleu uh hi. Tua dum leh kulh panin na kap ngelhngelh uh aa, sun khat leh zan khat sung a kikap uh hi. Galkap (120) si-in (70) a liam hi. Tua kulh leh dumte tu dong ki mu thei lai hi. Tua a kikap sung tengin, khua sunga numei naupang khempeuh Tonzang lam zuanin a heemkhia masa uh hi. Numei naupang teng kiheemkhia khinta hi cih ciangin, inn khempeuh mei tawh hal in Tedim a hawm in a nusia uh hi. Tua Tedim teng khempeuh Tonzang ah a teeng uh hi. Galkap a site’ han, tu laitak-a Lt. Col; Swan Do innmun teng ahi hi.\n1890, October kha sungin innpipa Khaw Chin a si hi. A sih ciangin a ma inn luah dingin a pano Hau Pum’ tapa Hau Cin Khup ki koih hi.\nZomi Innkuan Laibu.\n(J. GIN Z TAWNG, NAULAK, DECEMBER 30TH, 1973)\nA kaikhawm ;\nItem Reviewed: ZOMITE LEH MANGKANGTE KI DO NA (1887-1894) - (Story of Chin Resistance – 1) Description: Rating: 5 Reviewed By: Cinpu Zomi


url: =UNHCR Security Officer tungpan Malaysia gamsung Bersih 3.0 vai zaksakna\n(TZNews) ZomiDaily :: Kong it kipawl na makai te aw, Bresih 3.0 te Political Party te in zingciang in lungpho na nei nuam ahih man in KL a zuan lam pi khem peuh pen kikhak sawm ci hi. UNHCR pan UNHCR Security Officer te ngiat in mipi theihding leh zuihding in hong zasakkhin uhhi. Heh pih na tawh hih thu na mipih te khiang ah na gen sawn in. ZomiDaily/KapCin\nUNHCR Security Officer tungpan zaksakna\nBersih 3.0 te lungpho na ni 28 April 2012 ni tak nai 1400 pan 1600 tawh kisai in na thei khin ding uh hi.\nBersih 3.0 makai te in Malaysia gam athupi zawdeuh na khua te, gamke 29 sung leh khua lian 71 ah bawl sawm uh hi. Kuala Lumpur ah makai te in Dataran Merdeka pen na tel uh hi. A dang pawl khat Lynas a kici te zong Merdeka mah ah kituah ding ci hi. Kumpi thu nei ten phal bang mah pia lo hi ta se leh amakai ten bangbang hi ta leh hisawm veve uhhi. Hih lungpho na ah mitam pitak kikai khawm ding cih kilam en hi.\nKituah na ding mun 5 bang na gel uh a, tua teng in Masjid Jamek (LRT), Pasar Seni (Central Market), Jalan Sultan (China Town) Brickfields ( KL Sentrial) leh National Mosque (Masjid Negara) te hi ding hi. Lynas te pawl pen KLCC ah kituah ding in Dataran Merdeka lam hong zuan ding uh hi. Dataran Merdeka ah kituah ding te mipi tam thei ding in gel na om ahih man in Lamlak Police te in lampi dung khempeuh ah lam na siangsak ding uh hi.\n27 April 2012 khit ciang in Check post te kikoih ding hi. Police te zong miman ding in kikoih pah ding hi. Nung Kum Bresih 2.0 te 09 July 2011 mah bang in transport khem peuh a khak tam cih kithei cian nai lo hi. Hih mahta leh lampi pen kigak mahmah ding hi. City Hall thunei te in thukhun tawh a kituak lo a om khak leh dopbawl lo ding ci in gen khin hi.\nHih tawh kisai in Police te in zong a kihel kha te mat leh hen ding in ki ging khol ci hi.\nHi thu dan ih tuah ngei sa ahih man in Zomi te kidop huai hi.


url: =ZAM Thupuak :: 01 Sep 19 (Zomi Idol Malaysia tawh kisai) :: ZOMI DAILY\nposted on 31 August 2019 at 6:02 pm Lomkholna: Malaysia, News, ZAM, Zomi\nZOMI IDOL MALAYSIA 2019 TAWH KISAI TANGKONA\nMalaysia ah Khuado pawi muakna in kumsim ih bawlden ahi ZOMI IDOL pen tukum zong kumdang bangmah in bawl ding ih hihmanin a lunglutte adingin kong suaksak kik uh hi. ZOMI IDOL tawh kisai a nuai a bang hiding hi.\nPahtawina tawh kisai in Winner a ngah pen Trophy leh RM2000 hiding aa, a First Runner Up pen RM1500 , Second Runner Up pen RM 1000 hi ding hi. Music pen ZOMI IDOL COMMITTEE te in hong bawlsak ding hi.\nA kidem ding te leh ZOMI IDOL COMMITTEE te 17 September, 2019 ni ki muhkopna ki nei ding hi.\nZOMI IDOL -2019 MALAYSIA tawh kisai a kitelzaw a theihnop a om leh COMMITTEE te tung ah ki dong thei hi.\nIh bawl ngei a om mah bangin Zomi League 2019 zong nopci tak in kibawl ding hi. Tukum Zomi League pen kuanpi kimawl loin Futsal kimawl ding in kikip sak hi. Zomi League 2019 ah Pawlpi min, Khua min leh Club min tuamtuam tawh zong kihel thei ding hi. Team khat ciangin mi (10) ciang kisang ding a, a lut nuam team te in 09 September, 2019 (Monday) ni Team Leader meeting leh Group khenna ah nong kihel kim hamtang na ding uh zong kithei sak hang. Min sazian te zong meeting ni a nunung hi pah ding hi. Zomi League 2019 ah Champion a ngah te pen RM-2000 + Cup + Medal, First Runner Up a ngahte RM1000 + Medal leh Second Runner Up a ngah te RM700 + Medal kipia ding hi. Kimawl ding ni pen 16, 23, 30 September 2019 nite hi ding hi.\nZomi Khuado pawi muakna in Table Tennis kimawlna zong om ding a, a lunglutte in Sport Committee te tung ah sazian kipia thei ding hi. Lutman pen mi khat ciangin RM100 ta hi ding a, mimal kidemna hi ding hi. A kidem nuam te in August 31, 2019 ni a nunung pen in min sazian kipia thei ding hi. Kimawlni ding pen September 02, 2019 ni hi ding hi.\nTuhun laitak in kimat kihen hong tam mahmah a, Malaysia kumpi te in a gamsung ah phalna lo tawh om mitampi tak siangsak nuam ahih manin tua mah bangin kimat kihen na hong tam to semsem ding hi ci gen khia khin uh hi. Mun tampi ah Oparasi lang mahmah ahih manin ih om na ciat ah kidawm tak, pilvang tak in om ding hanciam ni. A thukin lua mahmah ahih kei leh vakvak loin I om na ciat ah daitakin om ding hoih zaw tham hi. A zenzen in nasepna ah thuneite in sitna khat hong neih leh kei pen UNHCR ah gambel in hong san ding ngak in a om hi ing/UNHCR card tawi gambelmi hi ing. Ka nuntak nading hih teng ah part time tawh na a sem pak hi ing ci-in I gen theih ding thupi ding hi. Tua bang mah in I boss te kiang ah zong limtak gen khol in. Amau mahmah in zong hihte pen khasum tawh ka sepsakte hi kei part time in hong kuan pak zel bek uh hi hong cih sak ding zong kisam hi. Malaysia om Zomipih a kuamaciat I omna gam huih nun zia tawh kizui-in kidawm ciatni cih hong zasak phapha ung. Kiim leh pam a om mite in hong muh khialh loh dingin I om dan I khawldante kikem siam kawmsa in om ciatni. Azenzen in kimat kihenna khat natuak leh ZAM zum ah hong zasak pah in\nZato lam tawh kisaiin vai khat peuh na neih leh ZAM zum ah hong ko in. Nang a dingin ZAM palai te kigingsa in om den uh hi. Contact :Sia Mungpi 018 3122 957\n1. Thang Ngaih Langh (Mualzang) 16-08-2019 ni Maluri Buta pan CID te in man in IPD Cheras pan 28 August, 2019 ni-in hong suakta thei\n2. Muan Pi (Haupi) 16-08-2019 ni Maluri Buta pan CID te in man in IPD Cheras pan 28 August, 2019 ni-in hong suakta thei\n3. Do Thawn Kham (Tuilangh) 16-08-2019 ni Maluri Buta pan CID te in man in IPD Cheras pan 28 August, 2019 ni-in hong suakta thei\nKIMAT KIHEN NA TUAK LEH : Zomite sungah kimat ki hen natuak zenzen leh hih phone no. te ah na hopih pah in. Nang adingin atawn tung in kigingsain om den uh hi.\nNASEP TAWH KISAI : August khasungin ZAM zumpi panin Zomi nasep nei lo te nasep kiguan a, tua te pen\n1. Hau Suan Khai (Lungtak)\n2. Pau Muan Sang (Lezang)\n3. Zen Lawh Cing (Lezang)\n4. Thang Sian Huai (Laaitui)\n5. Lam Khai Khai (Kapteel)\nPASAL CITAK 4 KINAWH DEIH : Setzung ah nasem ding pasal citak mi (4) kinawh deih hi. Nasep hun pen\n8:30AM-5:30PM (Sun ann nek hun nai 1 sung khawl)\n8:30AM-12:30PM, 1:30PM-5:30PM OT\nSunday nisim off hiding hi. Khasum pen RM1100 +OT tawh kipan ding a, kha (6) a cin ciangin RM1200 + OT hi ding hi. Kha (6) a cin khit ciang OT dong a sem te a val in nikhat RM5 ta kipia beh lai ding hi. Omna ding kipia ding aa, ann pen ei leh ei hi ding hi.\nZomi nasep neilote in nasep tuamtuam om hi. A lunglut leh dot nop aneite in .Sia Maa Mang : 018 231 1365\n1. Dai Suan Mang (Tuikhiang) RM100\nPrevious: Idol kammal azang Pasian nasemte hizaw ~ Sia Do Khup\nNext: Banghang gamsung kilemna maban awkcip hiam? ~ Bob Tuangpi


url: =US leh apawl te’n naikal 24 sungin Mosul khuapi ah Bomb 21 vei khia ~ Thang Khan Lian :: ZOMI DAILY\nposted on 2 November 2016 at 9:27 pm Lomkholna: News, Thangkhanlian, World\nNov. 2, 2016: US makaih leh pawlte – US-led coalition kici ten ISte ukna Iraq gam-a khuapi lianpen nihna leh mi million 1.5 kiim teenna Mosul khuapi ah naikal 24 sungin vial 25 kuan in, bomb 21 vei khiat uh hi ci-in Russian Defense Ministry spokesman Maj. Gen. Igor Konashenkov in zan in gen hi.\n“US leh a pawl ten US leh a pawl ten nisim in Mosul tung lam panin kap den uh hi. Russia leh Syrian air force ten Aleppo a kikap lohna nipi kal nih cing ta a, ahih hangin USte’ vanleng puakna teembaw Dwight Eisenhower panin USte’ gal vanleng B-52N strategic strike aircrafts leh F/A-18 carrier bombers leng khia den a, Francete’ vanleng puakna teembaw Charles de Gaulle vanleng panin Rafale-M vanleng leng khia den in, Mosul kap cih takin kap ngelhngelh uh hi,” ci-in Russian Defense Ministry spokesman Maj. Gen. Igor Konashenkov in statement a bawlna ah gen hi. A beisa nai kal 24 sung bekin USte vial 25 kuan khia in, Mosul ah bomb 21 vei khiat uh hi ci-in Konashenkov in gen beh hi.\nMosul lak kikna dingin Mosul operation kici pen US galkap 5,000 kiim, Kurdish galkap 4,000 kiim leh Iraq galkapte 30,000 val kuan uh a, Oct. 17 panin galdo kipan hi ci-in Sputnik news in suaksak hi. Mosul khuami million 1.5 omte kihemkhiasak lopi in galdo kipan uh a, Russia in Aleppo nisuahna lam-a rebelste ukna mi 25,000 kiim teenna panin a tai khia nuamte tai khiat theihna hun ding hong zel in (Nov. 4 ciangin hun hong kik ding), a tai khia nuamte tai khiat theihna mun (Aleppo leilu lam leh nisuahna lam) honsak uh a, a taikhia nuam lo teng khual zo nawn loin nung kha in nasia takin bomb khiat a, nitumna gam ten Syria leh Russia in human rights palsat in war crimes gamta hi ci-in na phunciak ngeingai uh hi.\nBehlapna : Kua ten “tawitehna man lo leh tawikhaina man lo” zangzaw hiam hiam cih bel thungaihsun thei teng leh history in khentel thei veve sam in teh.\nPrevious: Christian Hymn te’ tangthu: Hong Pai In, Thupha Namkim Nak\nNext: China ah suangmeihol khuk nasem mi 33 te awkcip in si ~ ZD


url: =Kawlte’ Makaih kipawlnate’ kikhen nate pan Zomite pilna ding. Gelh - Khup Lian Thang - Laibu Saal\nHome > Thuluui/Articles > Kawlte’ Makaih kipawlnate’ kikhen nate pan Zomite pilna ding. Gelh - Khup Lian Thang\nKawlte’ Makaih kipawlnate’ kikhen nate pan Zomite pilna ding. Gelh - Khup Lian Thang\nKawlte’ Makaih kipawlnate’ kikhen nate pan Zomite pilna ding.\nGelh - Khup Lian Thang\nHih nuai aa lai , sau pian mah leh hun na ngahteh na simsak hamtang nangin ong thum ing. A tom theithei leh akitel theipen ding deihna ka hanciam hi in, nang mahmah in a kcing zaw in na kan beh nangin zawn nuam lai ing.Khialhna aom leh nong theisak nangin zong huhna ong ngen hi pah mai ing.\n1939kum in a kipan hi in, galpi nihna a ven ciangin People Freedom Socialist Party in amin laih hi. Hih party pen Ko Ba Swe, Ko Kyaw Ngein, leh Takhin Chitte in makaih in, suahtakna ngahkhit lam ciangin a thakhauh mahmah party ong suak hi. Suahtakna ngah khit 1950 kum, December kha sungin hih Party pi panin party thak nih kipan khia leuleu hi. Ngaihsutna , san dan kibang lo ahi phial zongin, hih bangin kikhen cih takin kikhen pen kiamsukna lam a paipai hi mawk hi. Kawlmite zia leh ngeina khat pen, mikhat , makai khat a it, apaktat nak leh apaipaina ah zui ngam, mimal tungah kinga mahmah thei mawk hi. Hih pen ahoih ding abat hangin kiamsukna , kikhenna, thanemna a piangsak thei na gige mawk hi.\nMangkangte, Kawlgam pan a taikhiat khit, Japan te in Kawlgam ah ukna aneih hun sungin akipan khia kipawlna hi. 1944kum, August kha in Anti-Fascist Organization ci-in kipawlna lianpi khat ahih theih nangin kipawlna (3) bulphuh in ong kipan uh hi. 1945kum March kha sungin amin AFO pan in AFPFL ah laih uh hi. Hih AFPFL pen Kawlgam tangthu ah amin thangpen , a picing pen kipawlna lianpi khat ong suak hi. AFPFL lukhu nuaiah CPB, PRP leh Genaral Aung San’ makaih Burma Independent Army ( BIA ) galkap te kikop in ding khawm uh hi. Amau makaihna tawh Japan te lehdo kik in, tua khit teh Mangkangte khut tungpan suahtakna lak pih uh hi. Kipawlna lianpi (3) takin minam leh gam aa ding masuan in, khut kilen in na sem khawm uh aa, a kibat lohnate ultung sak lo in, minam leh gam suahtakna dingin nasem khawm ahih manin Kawlte tangthu ah anamtui pen hun cih theih hi. Ahih hangin hih hun pen kum 2 sungin maiming leuleu hi. A hi zongin 20th October, 1946 kum ciangin Takhin Than Tun makaihna ahi CPB te, AFPFL tawh kikhen in tuam dinta hi.\n1948kum , 4th Jan - Kawlgam in suahtakna ngahin AFPFL in kumpi sem hi. CPB te in 1948kum, 28th March in gamsung lut in kumpi te lehdo kipan hi.\n1960kum,January kha Gambup ki teelpi kinei in, Clean AFPFL in zo hi. A party min zong Union Party in laih hi. Hih party in sauvei ukna lenlo in 1962kum, 2ndMarch ciangin galkap ten ukna teng la uh hi. General Ne Win in galkap ukna tawh 1974kum dong uk in, tua pan party khatbek thuneihna tawh uk ahih manin a kikhen a kitam omlo cih theih ahi hi. Hih hun sungpen Burma Socialist Programme Party ( BSPP ) te makaih hun hi in U New Win I thuneihna bektawh thu a ki vaihawm hun zong ahi hi.\n1988kum sung nakpi takin gamvai abuai ciangin BSPP tungpan in galkap in thuneihna teng la in, 1990kum in kiteelpi bawl sak hi. Generanl Aung San tanu,Daw Aung San Suu Kyi’ makaih National League for Democracy cih party thak khat ong kipan in mipi in nakpi takin tha kipia hi. Hih hun mah in zong Zomi National Congress ( ZNC ) kiphuan thakin Zomite gamvai nasepna khatvei ong kipan kik hi. 1990kum kitel pi ah NLD 72% bangtawh a zawh hangin , galkap kumpi in ukna pia tuanlo in a makai teng zong gilbem sung dennna zaw sawp hi.\nHih atunga kipawlna/party tuamtuam te tangthu i et ciangin kikhen khapna bekbek tawh kidim hi. A huampi in en leng makaite kisapna hisak pipen hi.\n(1) thu thei thumu dinga kilawm makaite in angsung, mimal deihna, mimal I gamvai ah a san dan ( Ideology ) cihte masak lua in kipawlna a picing semsem ding sangin amau thu neihna akhan semsem nang vai hawm uh hi. Gtn: kipawlna khat pan a taiteh a mipi zong taipih/khenkham.\n(2) khuahun luanzia leh ,kim-le-pam tawh kituak in thu vaihawm khawm diamdiam lo uh hi. Gtn: Suahtakna ngah khit, gam sung tualgal daih ding thupi, gam khantoh ding thupi mahmah kimlai, gam makaite in thuneihna, mimal deihna te kituh in kikhen uh hi. DASSK bangin gam I mailam ding ngaihsutna bek tawh amah abawlsia, a pasal, atate tawh a khen ahi Galkap mangte tawh nui sitset sa in kiho thei mawk hi.\n(3) thu manna, itna, cihtakna tawh gam leh minam aa dingin akipia khia zo taktak kuamah om lo hi, a dang tampi zong om kha ding hi. Laisim mimal khempeuh in na lungngai dih inla na ngaihsutna, na muhna te khempeuh zong ahang khat hipah ding hi.\n(1) DASSK aom sungin Mual mite in amau i thuneihna ding atam theithei a ngahna dingin nakpi takin hanciam uh leh hoih pen ding hi.\n(2)Tua kawmkal ah, mimal in atam zaw Kawlte a zawh nangin, Mualmi khempeuh a ki pumkhatna uh khat vei nosuak sak kik in, akizopna uh kipsak mahmah ding thupi ding hi.\n(3) Gam vai nasepna ah State khat sunga om, kampau kilamdang nate bulphuh lo in, mailam khang tampi khualna in a kipum khat loh hong phamawh ding hi. Gtn: Shan gam bangpen khasiat huai mahmah ta hi. Kawlte gamvai makaite bangin aki khenkhen uh leh, mualmi khempeuh pen a sawtlo in beimang ding uh hi.\n(4) Mualtung mite khempeuh Gamvai ah ngimna khat nei khawmin, kuate lawm, kuate kidawm in kikhawl ding, mailam nuntakna anop nangin bangte thupi aa bangte thupi masa penpen lo, cih te hoihtak in gamvai minam vai makai ten lungngai in kalsuan loh phamawh kha ding hi.\n(5) A tunga teng ban ah Zomite pen mimal tawm mahmah ahih manin, pil mahmah na lo tawh koi mah tung zolo ding uh hi. Kumpi ahih sese loh uh hangin Pasian deihna ahi pilna nei peuh le uh, Joseph/Daniel te bangin mun thupi, thu neihna thupi te ngah zo veve den ding uh hi.\nLai gelh pa Khup Lian Thang in Zomi eLibrary / Laibusaal ading in phalna hong piak ahi hi.\ndate: Tue, May 3, 2016 at 12:17 PM\nsubject: Kawlte’ Makaih kipawlnate’ kikhen nate pan Zomite pilna ding\nItem Reviewed: Kawlte’ Makaih kipawlnate’ kikhen nate pan Zomite pilna ding. Gelh - Khup Lian Thang Description: Rating: 5 Reviewed By: Cinpu Zomi


url: =Na kizatna gam zaisak semsem in\nKizatna gam zaisak ding cih ciangin a lianzaw, a sangzaw, a golzaw, a tangzaizaw in kizang semsem in cihnopna hi. Mihing khat pen Lai Siangtho in a gen mah bangin 'neucik a muanhuaíte lianpi ah zong muanhuai ding' ci ahih manin 'neucik a kizang a zat theih mahmahte lianpi ah kizang leh zong zat theih mahmah toto hi. Tua ahih manin na kizatna ciangciangah muanhuai in sem in mite muan theih dingin om in. Mite muan in om in mite zattheih dingin na om nak leh mite hong muanna in a lianzaw sem ah hong khangkhan dinga hong zatnopna uh hong deihna uh khang semsem ding hi. Tua dingin khatvei thu in kingah pah lo a, na kisin ding zong tampi om ahi hi. Neuzaw, daizaw a kizatna mun ah a kizang thei mahmah vai thupi leh vai golzaw ah a kizang thei hetlo zong mi om veve hi. Ahang pen amah na kisin toto lo ahih manin a tunna kisangkhai lo hi.\nA taktakin mihing khat pen a dinmun kikhai toto kei leh a kiam suk lam ahih loh hang a lungkiat huai zaw hi gige hi. Temta nangawn a kitat zel kei leh a hiamloh mah bangin mihing zong kisin zel, kisui zel, kipuah zel kei lehang i khangto tuan kei hi. I muh a zai kul a, i theih a tam kul a, i zakna a zai kul a, i ngaihsutna i liatsak kul a, tuate khempeuh a kisapna mun ah i zat theih ding kisam hi.\nMihing khat a kikhangkhan zel nadingin bang kisam hiam cih leh nisim thupiang a theih loh phamawh hi. Leitung mun tuamtuam a thu kipei kawikawite, kidemna te, mite lungsim paizia leh kumpi vaihawm dan kihei zelzelte a theih kisam hi. Sum bawlna kikhek ziahziah lak pan a huampi bek a theih kisam hi. Mipite lunglutna lam ah a minthang vangvang diakte zong a hunkhop mah a theih kisam hi. A vekpi in theihzawh ding ahih loh hangin a theihnop lam a theih tam mahma kisam a, a theih nailoh a tuak khak a om leh a theihnop ding kisam a, a lunglutloh lam zong a tuak khak leh a lunglut bangin a seppih theih kisam hi. Tua manin thuthak, vaithak, kal thak khat peuh ah a kisin ut mi ahih ding kisam hi. Tua banga mihing a kisin totote mipi adingin a kisapna leh a kizat theihna hong tam semsem a, amah zong zattak hong suak semsem hi. Khatvei tem hiam a kizat khit ciang a kitat kik zel kei leh a kizat kikkik hangin a hiamna kiam mahmah bangin mihing in a theihna a behlap den kei leh mite in hiam a sakna, a deihna, a lunggulhna kiam mahmah den hi.\nA kisap leh laitan sangzaw zong a kisin ngam ding ahi hi. Laitan kibehlap thei cih pen pilna ngah pah veva ding cihna ahih loh hangin mite tawh kikholhna panin omdan khuasak luhek dan kithei thei hi. Ahi zongin Master degree leh Doctorate degree in hong piak theih khitloh pilna tampi om a, tuate zong na zon ngap ding kisam hi. Tuate sim to ngap in sim zo peuh lecin zong lah na ngaihsutna leh na muhzia kilamdang hamtang veve hi.\nTuhun ciangin sanginn ah va pai tangtang selo in zong pilna zon theihna tampi omta hi. Online panin zong pilna kingah thei a, thukizakna laidal tung pan in zong pilna kingah thei a, laibusal panin zong pilna kingah thei hi. Pilna neite tawh kikholhna leh amau kamgenna pan leh amau ngaihsutzia pan zong pilna tampi kingah thei hi. Tua ahih manin tuate a zuih ngap, a kisin ngap ding kisam hi. Hilh leh tai cianga khasia pah, hehpah, lungkia pah cihte adingin ngaihsutna ciim tak leh kip tak a neih ding uh baihlo kha ding hi. Thuakzo ding, thuak ngap ding, lungduai kisin hamtang ding, mite hong sinsakna, hong hilhna te telsiam a thuak mualsuak zo mite in pilna sangzaw leh gina zawh ngah hamtang uh hi. Mi tawh kisawh khalo a laibu leh laidal tung pan, internet tung pana pilna ngahte adingin zong na kizoppih dniguh mihing mah ahih manin mite tawh na kikholhsiam mah uh kisam veve ding hi. Tua ahih kei leh a thu in thei dingin a taka zangkhia thei nawnlo ding hi. Khuak sunga theihna tampi om pen sum tampi nei in zat theih loh a bank ah kikoihcip bang hi. A kizang ngeilo hauhna sangin a kizang thei mahmah neihsunsun pen manphazaw hi.\nPilna na neihna lam, siamna na neihna lam ah tua bang mite kipawlna khawng a om leh na lut theihna dingin na ngaihsut, na delh, na vaihawm a na hanciam ding thupi mahmah ding hi. Tua banga kipawlna mun ah mimal khat hile cin na theihna lamte vai khat peuh ah nang zong mite muhzia, ngaihsutzia, nasepzia, maban kalsuanzia ding cihte na va siim thei dinga, nangmahmah in na phattuampih ding hi. Tua muna meetna na ngahte in nang mite adingin na kizat ciangin hong huh ding hi. Tua ahih manin kikhoppi, kimuhkhopna cihte a om leh va kihelsawm hamtang in. Thu leh la kizakna a neih uh leh zong tuate laihawm sim hamtang in. Gentehna in: Sangsia na hih leh sangsiate vai khempeuh ah na hihtheihzahin kihel in a paizai theihsawm in. Pastor bang na hih leh zong na seppihte sepzia leh a khantohnate uh theihsawm in kikholhpih in. Niangtui dawn kawm, anne khawm kawm cih bangin kimuhpih hau mahmah lel inla, na hun manpha taka na zattheihte meetbawl siam in. Nang hong pattah thei ding mi a om leh zong kipattahsak in. Pattah theihin in na om leh zong mi thumang khat, mihilh theih khat na hih manin a hampha khin na hi hi. Na siamna lam tawh kisai a mite na huh theihna a om leh zong va huh lecin mite in hamphatpih ding uh a, nang zong na hamphatpih ding hi.\nLaibu sung mah ah pilna kikhum penpen ahih manin laibu sim tawlnga kei in. Laibu khat bek simlo in om kha ngei kei in. Sim theih na muh peuh sim inla, nang kisapna lam bang sim pelmawh in. Mite hong muanna leh hong dot ding thute lam peuhmah simsa, theihsa, taisa dimdem in na koih in. Tua hileh mite hong muanna leh muhna uh kidang pah ding hi. Online pan na sim theih laigelh zong tampi omta a, tuate zong sim hamtang in. A kimang tumtek lo internet sungah sim theih tuamtuam te tawh hun tam beisak kei in. Na meetpih ding thute zong zongsiam in hanciam mahmah in.\nTheihna na neih khit hangin na theihna te mite muh theihi na zatkhiat theih kei leh a meetna omlo a, khuak sunga theihna bek pen a meetna tawm zaw hi. Thei ding, zang thei ding, zuun thei ding, mite hilhsawn thei ding - tua hileh kicing dipdep hi. Tua ahih manin na siamna na theihna na zattheihna dingin nasep na kisin kul hi. Na siam lam khat ah kisinna dingin na kipat kul hi. Mite sep laitak a om leh zong na huh theih thu hilh in nang zong na kiguanlut theih leh manpha semsem ding hi. Midang tawh semkhawm in hanciam khawm lecin 'pankhawm' a sin hipah a, nangbek sep theih sangin mite tawh kikum a sep theihna pen kideihzaw lai, kipzaw lai hi. Na kitathiam theihna ding lampi om khempeuh ah vai zong inla, na sep theih khempeuh ah sem in na kisin theih khempeuh kisin mang lel in. Na zat pah theih a om mah bangin nidang cianga na zat ding zong om toto ding hi. Nang theih bek hilo in midang zong a pattah thei ding zah, a kisinsak thei ding zahin hanciam in kilamto in.\nSangkah a kul leh sangkah, sepna tawh kisin ding ahih leh kisin ngap, laibu simna pan theihna pilna kibehlap ding ahih leh laibu sim, mi tawh kihona kikholhna sepkhawmna pan na meetpih ding hamphatna ahih leh khatzong siitlo in na hanciam ngap kisam hi. Tua manin na kizatna na zaisak semsem nop leh 'kisin den ngap in' 'kisin den hamtangin' lungkia lo in hanciamin haksa lua ciin thalpuk ngei kei in. Mothak na hih loh hangin nang zong na nunglam sangin na mailam sauzaw hamtang hi cih phawk in mangngilh ngei keiin.


url: =Mission Story Archives - Zomi Adventist Innkuan\n7. Pasian Umlo Khatin Jesu’ Thu Hawmsawn FINLAND | May 16 Riitta-Liisa Peltonen, 73 Finland gam nitumna-khanglam a om Piikkiö Seventh-day Adventist Pawlpi ah Esko, kum 63 cina sa-in hong tung hi. “Kei, an kisam ke’ng, hih te ka lawmte a’ ding hi,” acih kawmkawm in anteh, sa, le mohte tampi an lamsang makai Riitta-Liisa […]\n6. Lam Neilonu’ Lawm FINLAND | May 9 Lauri Herranen, 60 Finland gam, Mikkeli a, a lawm’ hankhuk gei-ah Lauri Herranen dingg kawmin kidiikdiik hi. A kigualpih a lawm pen abeisa kum 3 lai-in khuaksunga si-lut natna tawh a si hi. “Kei zong hih hankhuk sungah a tung thei lua hi ing-a maw!” ci-in lauri […]\nRoma Khua in Sabbath Muta Peter Mižigar, 44 Slovakia; March 28 Slovakia gam sunga, Roma khua ah a teng mi 2,000 te in amau mahmah Khrisiante in ki ngaihsun pong uh hi. Ahi zong kuamah biakinn ah ki khawm ngei lo uh hi. Lai Siangtho zong kua mah’n sim ngei lo hi. 1993 kum a, […]\nThong Sungah Pasian Elena, 20 Romania; March 21 Kei pen Romania gam a om, kei le kei a ki thupi ngaihsut, a ki phasak simsim kum 20 a pha khangno khat ka hi hi. Seventh-day Adventist pastor khat tawh ka kimuh cil lai in, amah in, “Laibu bangci namte sim nuam na hia?” hong ci hi. […]\nKhensatna Lianpi Bawlna Paula Cristina Ghibut, 18 Romania; March 14 Khensatna lianpi na bawl ding ciangin koi bangin na bawlzel hiam? Paula Cristina Ghibut in khensatna thupi mahmah khat bawl ding nei hi. Tua hun lai-in amah Romania ah tan 8 kah a, kum 14 pha hi. High School koi lai-ah kah ding, cih a […]\nKum 10 Sung Mang Kibang Den Laurentiu Stefan Druga, 35 Spain, March 7 Romania gam Khuapilian ahi Bucharest khuapi gei-a, Elementary Sangah, Seventh-day Adventist naupang thum bekbek kah vilvel hi. Amauteng thum a vek un tan giat vive hi uh a, Laurentiu Stefan Druga tawh ki khaankhat ahih manun biakinn ah kikhawm dingin a zawn zel […]\nKisil Buk sungah Thungen Dante Marvin Herrmann, 36 Spain; February 29 Tua pen Spain gam-a Seventh-day Adventist College ah kumkhatna kum ahi hi. Dante Marvin Herrmann in a sum khol sunsun teng, euros 5,000 pen tuition fee dingin kumbei ciangin avekpi in pia khin ta hi. Laisin hun khatlekhat kikalah a zi leh ata nihte vak […]\nPasian Umlo Missionary Jan Haugg, 30 Germany; February 22 Jan Haugg a’ dingin kiim le paam hotkhiatna nasep sangin nuam asakzawk bangmah dang om lo hi. Kum 18 apha, high school sangnaupang khat ahihna tawh German nainganzi party khat ah ‘khuavannuai buaina vensakna’ cih kipawlna khatah amah zong va kihel hi. University ah, a lawmte pawlkhat […]\nSabbath Tona Vincenzo Gallina, 29 Germany; February 15 German mi IT specialist Vincenzo Gallina in bang thu piang hiam cih theitel zolo hi. Leitung buaina khat khit khat kizom toto hi—9/11, Europe gam Sumzon sumzuak buaina, ngongtatna, le gam bel-a va-om mite’ buaina cihte a kipan siatna, buaina kidim den hi. “Na khatpeuh ki khial hi […]\nKhuata Pan Kumpi Inn ah Vincenzo Mazza, 70 Italy; February 8 Kum 16 apha Vincenzo Mazza pen Italy gam sung Sicily tuikulh ah hong ciah kik in, Seventh-day Adventist Pawlpi ah tui a kiphum khitna thu a gen ciangin a pa nak heh mahmah hi. Tua banah kum sawmval gual tangvalno in pastor suah ding a […]\nSicily Ah Suang tawh Ki Deng Salvatrice “Salvina” Mazza, 85 Italy; February 1 Kum 13 apha Salvina Mazza pen a pa in, tai 33 (Km 43) a gamla Italy gam Sicily tuikulh ah siksakol tawh pai pih hi. Ahizongin tua a khualzin uh pen nopthu hi khol lo hi. “Rosolini khua a, innkuan khat […]\nMeileng, Mawtaw le Sabbath %%%%%%%%% Jan 25 Rosen Nakov, Bulgaria Kum 10 pha pasalno khat in Adventist biakinn ah a sermon zak masak penpen lamdang sa takin ngai khikhe hi. Santa Clause a’ ding laikhak khat laihawm pa in a top khakna thu, thugenpa-in a gen ahi hi. Tua lai pen naupang no khat in, […]\nFranck Mbunga Mudibu, 39 Nicky Masela Mbunga, 34 Democratic Republic of Congo December 28 Nicky Masela Mbunga in, Kinshasa Seventh-day Adventist Clinic ah nurse ah asem a pasal, Franck, nawhsa takin sam hi. “Gim lua ing, ka gilsungah a naaknat mahmah khat om hi” ci hi. Nicky in ta a neih nadingin kum li […]\nPatrick Kayend Omughamay, 32 Democratic Republic of Congo December 21 Dawi-ai siampa hong ki ci ngei hiam? A nu’ sih khit ciangin kum 14 a pha pan Patrick Kayend Omughamay pen mi khempeuh in “Dawi-ai siampa” ci-in sam uh hi. Congo gam khuapi ahi Kinshasa khua a teng innkuan khat sungah unau kua lak […]


url: =Maangmuhna 6 | Siantongluan\nTua ciangin Tuuno in tua ciamtehna sagih sung panin khat a honkhiat ka mu hi. Tua laitakin ganhing lite sung panin khat in vanging bangin nakpi takin, "Hong pai in," a cihna ka za hi.\nKa khuadak leh sakol kang khat hong pai a, a tungah a tuangpa in thal khat a tawi hi. Ama tungah lukhu khat kipia a, a gualzopa hihna tawh a gualzo dingin a kuankhia hi.\nCiamtehna a nihna a hon ciangin ganhing a nihna in, "Hong pai in," a cihna ka za hi.\nSakol a ausan khat hong pai a, mite khatlekhat a kithah theihna dingun a sakol tung tuangpa in leitungah galkidona a piansak theihna ding vangliatna kipia a, ama tungah namsau lian mahmah khat zong kipia lai hi.\nCiamtehna a thumna a hon ciangin ganhing a thumna in, "Hong pai in," a cihna ka za hi. Sakol vom khat hong pai ka mu a, a tungah a tuangpa in a khutah tawitehna a tawi hi.\nTua ganhing lite lak panin awging bang khat ka za a, "Mangbuh lawhta khat in ni khat tha man a, mangbuhham lawhta thum in ni khat tha mah man hi. Ahi zongin oliv huan leh leenggui huan susia kei in," a ci hi.\nCiamtehna a lina a hon ciangin ganhing a lina in, "Hong pai in," a cihna ka za hi.\nKa khuadak leh sakol puang khat ka mu a, a tungah a tuangpa min pen Sihna hi a, a nungah Hell in a zui hi. Amaute in namsau, kialpi, pulnatna, leh gamsate tawh leitung mi sehlisuah sehkhat a thahtheihna dingun thu a kipia hi.\nCiamtehna ngana a hon ciangin Pasian thu a genna hang leh Pasian thu citakin teci a panna uh hangin a kithat mite kha, biakna tau nuai-ah a om ka mu hi.\nAmaute nakpi takin kiko uh a, "A thuman, a siangtho, a Vanglian Topa aw, leitungah a omlai, kote a hong that mite tungah cik ciangin thu khenin, kote hong thahna hangin cik ciangin phu la ding na hi hiam?" a ci uh hi.\nTua ciangin amaute tungah puantualpi a kang khat ciat kipia a, amaute a kithah mah bangin a kithat lai ding a naseppihte uh leh a sanggamte uh a kim matengin tawlkhat sung a tawlngak laina ding uh kigen hi.\nCiamtehna gukna a hon ciangin ka khuadak leh nakpi takin zin hong ling a, ni pen puanvom bangin hong vomin, kha pen sisan bangin a hong san hi.\nAksite ahih leh huihpi in theipuam a mutkhiat bangin van panin kia zaizai uh hi.\nLaidal a kizial bangin vanpi kizialin maimang a, mual leh tuikulhte khempeuh a omna uh panin maimangta hi.\nTua ciangin leitung kumpite leh miliante, galkapmangte, mihaute leh mi vangliante, silate leh sila a hilote-a kipanin a kuamah peuh, mualtunga leihawmte sungah bu uh a,\nmualte leh suangtum lianpite kiangah, "Kote tungah hong kiasuk un la, tokhom tungah a tupa maitang leh Tuuno hehna panin kote hong liah un.\nAmaute hehna hangin gimna hun hong tungta ahih manin kua in thuakzo ding ahi hiam?" a ci uh hi.


url: =MI THADAH SAM DAL\nJ. Thang Lian Pau | May 25, 2004\nMizorama a bel kaite(hero) lakah Zomi khat kihel a, tua pen Teikhang khaw mi, Pu Sam Dal hi in, thadahna lamah hi citciat hi. Zomite pen thadahna lamah Mizoramah a bel kai ciin hong ciamteh in, sanglai natawmah kisim hi.\nMizorama mi thadah pen Zomi, Sam Dal ci-a kiciamteh pen ahi takpi mah hiam, hong kisimmawhnop mana phuahtawm hizaw hiam, cih tel nuamin kha masa-a Teikhang ka (J TLP) phakna-ah, a tangthu leh a khan hun ka kan hi. A thei pen dinga lamet Teikhang khua papi ka dot ten lah "Ko zong, taktak hiam ka thei kei uh; Mizote gen dan val a tangthu thei leh a khan hun thei om kei ung; Teikhang khaw nawlah Dahpa Kawn kici Sam Dal mun bel om veen" ciin hong dawng tek uh hi. Tua ciangin, ka lungsim in Mizo ten Sam Dal a cih pen Zomi tangthu-a Dahpa i cih peuh ahi tam, ka ci hi. Tua hi leh, Dahpa pen Mizoram, Teikhang khua-a khang dingin lah ka um kei hi. Dahpa pen Prof. C. Thang Za Tuan, Yangon in AD 100 hun pawl, Zomite Kawlzang i teen lai, Pagan kiimah Peng Lamte tawh khangkhawm danin tuat si hi. Mizo ten Zomi tangthu neih teng mah na neiin, Peng Lam pen Chhura, Thang Ho leh Lian Do i cih pen Lianate Unau ci uh in, Mizoram sunga piang leh khang tek danin ngai uh hi. Tua mah bangin Dahpa i cih pen Sam Dal ciin, Mizoram maha piang leh khang danin na tuat uh ai tam aw, cih theih hi.\nZomi tangthu-a Dahpa’ min neihna pen a thadahna leh khuang (Dahpa Khuang) a neihna hi a. Sam Dal’ min neihna zong thadahna leh pilna hi.\nKhatvei Sam Dal gamlakah a pai leh, theipi min zeizai a mu hi. Duhgawh mahmah ta leh, a lo ngap kei hi. Theipi nuai-ah thallup in, a gah kiat pa’ng in, kamkasa in a dawh hi. Sawtpi khit ciangin a kam sungah theigah kia khat tu a, himahleh, ka hai ngap diam ci’n kingaihsunsun hi. Ngap lopi-a a haihai khit ciangin, ka valh ngap tam ci’n kingaihsun leuleu a, ngap lopi mahin a valh niangniang hi. Tualai takin a kiangah sahang talpi khat pai a, Sam Dal in "Sahang aw, hua mual dawnah hong pua to in la, hong ne in" a ci hi. Mualdawn a tun ciang Sam Dal’ kheemna lau-in sahang a taimang hi.\nMun lemlopi-ah thallup a, theigah kia khat a kam tawh dawh kha lian cih pen Speed leh Velocity, Time leh Trigone-metry leh Geometry siksana distance tehdik khin sitset thei Sam Dal sangin Gravitation of the Earth mukhiapa Scientist minthang Isaac Newton in khuak pilna lamah nasiat zawkna nei tuan het lo ding hi.


url: =Hosanna ~ T. Sawmlian :: ZOMI DAILY\nposted on 6 April 2020 at 7:46 pm Lomkholna: Article, Biakna, Sawmlian\nJerusalem a Jesu, thupi taka a lutna, a paina lampi, a tun dek kuan leh mipite in a pahtawina leh ngetna uh pan phawk thak dinga hoih ka sak pawlkhat (Palm Sunday ni a thugen).\n1. Bethfage khua pan, a maia khua, a tot veve ding uh (Bethany) khua ah mapai dingin Jesu in a nungzuite mi nih sawl hi. “Thu” tawh sawlin, hangsan takin paisak hi.\nI Khristian nuntakna zong, om maimai ding hi loin, sem ding, bawl ding a hong deih leh hong lamen Pasian hi a, na dang tampi tawi ding, nei ding, zang dingin hong lamen loin, galvan thupipen ‘ama thu’ ahihna hong lak ka sa hi.\n2. A kisin nai lo laano tung ah tuang hi. Sianthona a deih Pasian in, a siangtho, kisinnai lo laano teel a, kamsangte genkholh tangtung hi. Kiniamkhiatin, kilemna Kumpi ahihna lak a, a laano mahmah in zong a tot ngeilohna, a muh ngeiloh leh, a siik ngeiloh nate siik hi.\nI nuntakna ah a nin dingin Pasian in hong sam lo a, ei leh ei kisiangsak dingin Pasian in hong deih hi. Jesu hang a sianthona banah, nisim nuntakna ah i khantoh, i cidamna dingin sianthona a deih Pasian ahi hi. Kiniamkhiatna tawh nuntak a kisapna leh Jesu hong tuan nak leh i tot ngeilohna, i muh ngeiloh, i lamet batloh nate zong Jesu tungtawnin kingah thei hi.\n3. Ot zal bek hi loin, cihtakna lungsim Pasian in deih hi. Jerusalem a tun kuan uh ciangin Jesu in tua khuapi kah hi. Amah a pahtawi mite khuapi kah mawk hi.\nKhatvei phat ziau, tawmvei kikhop ziau, thunget ziau, Lai Siangtho sim ziau tawh nungzui picing suah a kilamen, thupha a lamente hi hang. Ahi zongin, picinna, kha lam sa lama thupha a kip a kho ngah theihna ding pen tuate hih zal, hih ziau hi loin, citak taka kalsuanna ah om hi. Pasian in a puatham en loin, lungsim tawng en a, Jerusalem mite banga hih zal, awng zal, phat zal lo a, citak taka kalsuan kisam hi.\n4. Hosanna ciin kiko uh hi. Israel minam tangthu i et ciangin kumpi gam tampi khut nuaiah, genthei takin haksatna tampi na thuak uh hi. Tamveipi Pasian in honkhia a, Messiah a lametna uh zong amau a ukcipte tung pana suahtakna a pia thei ding ahi hi. Amau lamet bangin Jesu hong kilang lo a, tua hangin tampi in haih uh hi. Jesu pahtawia a om ni in, mite in ‘hosanna’ a cih uh pen a lamdang hi lo a, ahih ding tak uh ahih uh ahi hi.\nI nuntakna ah, haksatna tampi kituak hi. Covid hanga buainate, i mimal, innkuan, nupa, khua, pawlpi sungah zong bang hiam ukcipna, bang hiam sila kihi thei a, tuate panin ‘tu-in hong honkhia in’ i cih kisam hi. Jesu lo hong zawhpih thei om lo a, Jesu lo ah gualzawhna taktak om lo hi. I pumpi, i mihing mihinna sunga a om hoihlohna sala tang a, tuate sila i hihna pan suahtakna ding pen Jesu bek hi a, ama tungah ‘hosanna’ i cih ding pen a poimawh pen ahi hi.\nOm maimai ding hi lo, gah khia ding a hong Sampa in ama nungah sep ding tampi hong pia a, tua dingin kiniamkhiatna tawh ama thutak dinkip pih a, ama thu galvan a zang a, haksatnate leh pahtawinate i tan hun ciang zong thanem leh lungkia mai lo a, citak tak, muanhuai taka kalsuan dingin hong deih a, tawmvei sung a lawp pakna, ot zalna, cihte hi loin, lungsim kip taka dinpih ding leh, leitung a hong ukcip, hong suakta sak lo, haksatna leh buaina tuamtuamte tu gah gualzo a, mainawt zel dingin hong deih a, tua dingin amah i muan a, nisimin, hong buaisak, hong ukcip a hoih lo nate hang a, lungsim takpi tawh ‘hosanna’ i cih ding kisam hi. T. Sawm Lian\nPrevious: Tuisiang ~ Dr. Tung Za Pau\nNext: Covid-19 Update X: White House pan theihhuai (April 5)


url: =Muh ciil Melbourne – 4 ~ Hau Za Cin :: ZOMI DAILY\nposted on 29 September 2015 at 8:29 am Lomkholna: Article, Hauzacin\nMuh ciil Melbourne – 4\n…BBQ bawl khit ciang Zomite car hoihnono teng kizui deetdaat in inn lam zuan in ka ciah uh hi. Mikang gam ah a nuam mahmah, amau zong a minthangsak mahmah uh khat pen BBQ hiden a, lawm leh gual, innkuan sanggam kimuhkhopna hun peuh ah deihsakte tawh annek khopna pen BBQ hisak nuam pha deuh uh hi. Koh zong Zogam Thak Australia a tung Zomite tawh BBQ a pai ka hi uh hi. A zindo (host) pen a nek ding a vanteng hong lei ka inntekte hi uh a, a em, a bawl khempeuh mipi in a hihkhin pah hi. Zogam Thak Australia a nopna a ciamkha ka hita uh a, taam suak bang ki ut mawk hi.\nGilvah phitphet a innlam zuan in lampi ah Upa Tun Khan Pau inn ah ka bang uh hi. Nitak nai 7 sat ding hita a, ahi zongin tung sunni tum sawm nai mahmahlo in Sakhi ni san zilzial in suak lai a, mualbo leh mualsanglo te sawi kaap hihiai in mual leh guamte etlawm mahmah hi. Sakhi nitak lam annzong ding hong vak hialhial leh kilawm cih bangin ka khuadakdak uh hi. Innsung ka lut uh leh ‘white house’ a cih bang un a sung khempeuh siangtho sitset in zakang kinuh sitset a, khe tawh sik dingin pammaih hiphial leh kilawm hi. Inn dawlnih hi a, a tung ah innpi, a nuai ah lengla khan nih leh annbuk khat om hi. Gam khangto ah mihaute inn, mi nuamsate inn te pawl hi a, inntekpa in, “Topa thupha hi”, a cih in gen khin kasa hi. A mai ah amau mawtaw nih kikoih a, a pang ah huan, a kong mai teng ah paak kisuan dimdiam in hing dipdep a, tenna inn nuam mahmah hi cih i muh bek in zong kitel pah hi. Pa Pau te innkuan etteh huai mahmah a, a tate in laisim hahkat in mikangte lak ah zong a maizum huai hetlo dingin pilna sangkah in degree nei ciat pah ding uh hi. Mi gam ah i om in, eima Zogam ah i om zongin hih banga pilna sinna i hahkat a, nasep i hahkat ding pen leitung ah hamphatna lianpi khat hi ciin ka ngaihsun hi.\nNovember 12, 2012 Monday ni pen khualzinna kigim pian ahih manin koimah vaklo in inn ah ka om uh a, Bawngsa khai 4 (4 Kg) ka em sitset uh a, sun ann leh nitak ann in mi li in ka ne uh hi! Australia Bawngsa pen a minthang ahih manin duhkhop nek ding ka lunggulh gige hi a, tuni in kidam hetlo in a em sitset duh zahzah nek ding hong vaihawmsak uh ahih manin hampha ka kisa hi. “Bal nek” a cih bang un a bak ka deihdeih uh la in kisuanglah hetlo in ka ne ziahziah uh hi. Pai man om kasa a, nek man om kasa hi. Mundang, gamdangah hih banga sa em keu duh zahzah nek ding a baihlo hi a, Australia gam hauhna a kilatna, nek leh dawn a kiningcingna a kilatna hi. Mailam ah hih gam a tung dingte hampha ka sakhol hi.\nNovember 13 ni in Singapore pan ka kitheihpihsa uh lawm Mungsen te innkuan in Melbourne khuapi sung hong vakpih in amau mawtaw tawh hong dawn in hong kha kik uh a, amau inn ah gilvah takin nektheih tuamtuam hong nekpih uh hi. A zi Nu Thangte in a tano uh Benjamin Khen Za Mung pua kawm in khuapi hoihna tuamtuam – RMIT University, Victoria Market, Casino, Melbourne Aquarium, Melbourne Visitor Centre leh luidung a mun hoihna teng hong vakpih a, “inn ah ann kong nekpih taang uh” ciin sun ann Chinese Buffet ah duh zahzah nek ding omna mun ah hong nekpih phitphet hi. A tapa Benjamin Khen Za Mung pen kha 7 a pha lian hi napi tei mahmah a, kap seselo, nuih a kisinsin laitak ahih manin a muh peuh nuihsan in it huai mahmah a, a tawi peuhpeuh ngai in gennop mahmah ahih manin koh hamphatna hi ka ci hi. Inn ka tun uh ciang amau inn nuam mahmah ah niangtui leh nek ding kicing tak nitak lam in ne leuleu in tua pan a innkuan un ka tunna vuah a Ford Car mawtaw uh tawh hong kha kik uh hi. Gam hausa leh gam khangto ah mite nuntakna bek a nuam hilo in Zomite nuntakna zong a nuam hi cih ka mu, ka ciamkha uh a, hampha kisa uh hi.\nGam khangto leh nuam a tung Zomi khempeuh hampha kong sa a, na nuntakzia uh a nuam mahmah hi cih kong muh ciangin nuam kasa hi. Khe tawh pai cih om nawnlo a, nomau car ciat tawh kitholh hialhial cih ciang ‘mi nuamsa’ lak ah kihel hilo hiam cihloh theihloh hi. Hamphatna te a mawkna in hong pai ahih ding ka um kei a, hamphatna ngahna dingin thuakna tampi om khin dingin ka um hi. Gimna tawlna om khollo in a gah khum kilo theilo hi. A gim a tawl hunlai in a haksat hang Topa in a nuam mahmah hun ah hong omsakta ahih manin Amah i mangngilh loh ding thupi mahmah ding cih khawng ka ngaihsun hi.\nInn gei a vasa hamte lah ging deuhdeuh, nitak a giakna mun uh a tung ahih manun amau zong lungdam lasa hi ding ciin kei zong nitak nitum khuazing ding hun ah tuibuk lut in ka kisil leuleu hi…\nPrevious: Visa 93 Interview ding zaksakna (innkuan 2 ki behlap)\nNext: Ka muhpak US Gamthu pawlkhat (10) ~ Awn Za Pau\nPapi khatin kum 12 aphapan atanu buan ahih manin kum 40 thongkiading


url: =Planet Shakers te in Tedim lok ziahziah uh :: ZOMI DAILY\nPlanet Shakers te in Tedim lok ziahziah uh\nposted on 4 December 2014 at 10:05 pm Lomkholna: News, TedimPost, Zomi\nTedim December 4\nRev. Go Za Nang (Senior Pastor, AMC) vaihawm siamna leh deihsakna tawh ZYA-Tedim innteekin leitung a Pasian’ mizat minthang Apostle Tim Hall leh alawmte ahi Planet Shakers team –te in December 3, 2014 ni-in Zogam Tedim khuapi lok ziahziah uh hi, cih kiza hi.\nSun 12 hunin Tedim khuapi sung pan mawtaw hoihte 12 leh mawtaw saikel 50 val tawh mipi 200 val in Welcome Gate ah kidawn zihziah a, Rev. Kai Cin Mang in han la sa-in Dimtui Cultural Corp-te in Zo la sakna tawh vai kidawn hi. Mipite in Sakollam veng Timothy Bible School dong kikha suak a, nopci mahmah hi.\nSound System pen Kawlpi khuasungah ahoih pen ZAWL BUK –te a zan khat Ks. 1000000 (10 lakh) tawh kisap hi. Planet Shakers-te hong tun taktak uh ciangin Digital Mixer Amp hong pua uh a, sound system amau len suak pah uh hi. Tumging khempeuh amau tumin amau’ van vive kizang a, muh nop banah zak nop mahmah hi. Tedim khuapi ah hi bang vai lian atun akhat veina ahih mah bangin mipi zong hall ah ta zo loin asak mual dung khempeuh dim zihziah hi.\nAustralia gam pan a hong pai limlim mi 24 hi a, Rev. Nang Lian Kap (Principal, Timothy Bible School) in giahna khawlna akipan nek le dawn khempeuh tavuan la hi. Kawlpi pan a hong pai Rev. Go Za Nang, Kamphen Rev. Kham Khen Tual leh khangnote mi 15 pen BAG Pawlpi in tavuan hong laksak hi. Sound system –te leh mawtawte pen CMBC Pawlpi in tavuan hong laksak uh hi.\nPasian’ thugenna, cina damsakna leh concert lianpi kigawm khawm hi a, mi khempeuh in tha kingah kim ciat hi. Zomite tangthu ah hi bang vailian hong neisak Zomite ahong phawk Pasian’ hoihna lamdang hi, ci-in Tedim nupite kikumkum uh hi. Tangvalte in Keyboard tumpa Tedim ah kemsuak le hang anvak zong kikhel leng hoih ding hi, ci-in kum 22 apha pan keyboard tumpa apahtakna uh kikum tangtang uh hi. Pawlkhat in drum tumpa, pawlkhat in a lead, pawlkhat in a bass cih danin amau’ muhna ciat ah siam asak dan uh kikum tangtang uh hi.\nPawlkhat leuleu in a meitang teng bekbek zong pai thaman om khin, ci uh hi. Pawlkhat in Tedim khuapi ah mi hizah akipha thei maw, ci-in mipi tam zia lim gen uh hi. Pawlkhat in hun paizia biakna vai lo phial, simple mahmah napi mipi hong sukha kim mahmah hi, ci uh hi. Pawlkhat in mipi ding to, khut lam, lam zel diang zel hi kinken ahih manin Pasian min tawh hizah a ka ban kham leh ka khekham om ngei kei, ci uh hi.\nLeitung level tumginte leh atumsiamte tawh Pasian’ min phat a mipi hizah khutlam a diang ziahziah Zogam ah om ngei lo ahih manin Zomite tangthu pen hong kikhel tuam hanhan ding hi, aci zong om hi. Pawlpi tuamtuam hizah kikhawl a Pasian i phat khop bel lamdang ei maw, aci zong om hi. A hai tata leh a zawng tata Pasian’ min phat ding athadah teng hi zaw hang, ci-in akitel muh thak zong tampi mah om hi. Tangvalte in MC sem Lia Huaipi leh Lia Kimnu-te in Zopau leh Mangpau tawh siam tak a announcer a sep ziahziah mahmah uh Zoliate nasia lua, ci-in gengen uh hi.\nZawl Buk-te in hizah a sound system hoih nei thei uh ahih leh bang hangin Zomite Pawlpi khat beek, kipawlna khat beek in nei zo nai lo ihiam acici zong bei lo hi. Pawlkhat in Security atuamin kila lo napi bang hangin Tedim ah migenhak leh zukham gina lo kimu lo hiam, ci-in Zawl Buk set siate in lamdang sa uh hi.\nMang la vive kisa hi a, mipi in Mang la hizah a asak ziahziah theih lamdang si, ci-in papite kikumkum uh hi. Source: Tedim Post\nPrevious: ZIUSA Genvai ah mithak sanna January, 2015 kha in ki nei kik ding\nNext: Teek-le-Mo ~ Khat Thang\nSyria galkap te’n Aleppo ah District khat lakbeh ~ TK Lian\nSingapore Bus tungah pasal khatin zun athaklaitak Video kizaih in hehmahmah\nThu ngaihsun mahmah mi i kisam hi ~ Dr. Hau Za Cin\nAirAsia vanleng sungah Chinese pasal khatin zatep ahih manin kiman\nMalaysia, Klang Valley sungteng ah guahtui tamlua in tuicin tungkawikawi


url: =October 10, 2021 ~ MUC\nAdmin 2:59:00 PM Articles, Offertory Reading Zomi\nPastor Pavel leh Valentina in Pasian A Masak Manun\nPastor Pavel leh Valentina in na dangte sangin Pasian masak ding khentat uh hi. Hamsatnate kantanin zawhna ngah uh hi. Amau mah bangin eite in zong na tuamtuamte sangin Pasian i masak zawk ding, i etteh ding kisam hi.\nPastor Pavel leh Valentina in tai 9 bang gamlatna munah pawlpi kem uh hi. Tua bangin khualzinna-ah gim, tawl, gilkial dangtak uh hi. Ahi zongin hih Sukhumi khuapi tunma ah nek ding bangmah om lo hi.\n1993 kumin Georgian leh Abkhaz kikal kido-na hangin annek tuidawn hamsa hi. Zan ciangin van zuak uh ahih manin Valentina in lau pipi van lei dingin a va pai ciangin bangmah na om nawn lo hi. Ni khat biakpiakna a neih khit uh ciangin van lei dingin va pai a, Maya kici a pawlpi mite khat in nek ding pia hi. Ahi zongin Valentina in sang nuam lo hi. Maya in pia teitei a, Valentina in tua moh phel nih suahin a langtuakin hawm uh hi.\nValentina leh a pasal in a nasep uh nuamsa uh hi. Pongmoh a nek loh uh kha 6 val khin hi. Maya piak pongmoh a nek kawmin inn zuanin a ciahna-ah piteek khat in a nek ding ngen hi. Valentina in gilkialin a om laitah Maya in moh pia-in a lungdam bangin, a kituahpih piteek zong a moh hawm leng nuam mahmah ding cih ngaihsun ahihmanin a moh nek tawm hawm hi. Tua piteek nuamlua-in a khitui luang hi.\nPavel leh Valentina nupa in hamsatna tampi thuak uh hi taleh na khempeuhte sangin Pasian masak zaw ahih manun lungnopna tawh kidim uh hi.\nJesuh in eite a hong hotkhiat nadingin na khempeuh nusia hi. Ama hong itna in Amah i masak zawh nadingin hongkai hi.


url: =Putin in Trump tungah kilawmtatna dingin akhutzak ~ TK Lian :: ZOMI DAILY\nposted on 2 December 2016 at 11:09 pm Lomkholna: News, Thangkhanlian, World\nDec. 2, 2016: Russian President Vladimir Putin in zan in Kremlin ah gam ulian leh thukhambawlte (lawmakers) mai-ah a thugenna Russia in US tawh kitanauna a ngei batsak kik ding leh leitung bup ah dikuatna piangsakte (international terrorism) do khawm ding kilunggul hi. Gamdang lawm ten (foreign colleagues) Russia gal bangin hong et hangun Russia in kuamah tua bangin kigal et lo a, lawm kideih a, kuamah tawh buai ding ki-ut lo hi. Ahih hangin Russia’ deihna leh ukna (interest) hong thudonsak lote gamtat ding kiphal tuan lo ding hi ci-in live state-of-the-nation address ah gen hi.\nRussia leh US kitanauna pen Ukraine buaina leh Syria buaina hangin Cold War bei khit a siatna pen dong tung hi. Tua loin US Presidential election lai-in zong Obama in Russia in kiteelna-ah a kigolh nop manin American political sites leh email accounts tampi hack hi ci-in ngawh hi.\nPutin in a beisa kumte-ah gamdangte nawkna leh nencipna tampi kithuak a, Russia nawkna dinga a vanzatte lak uh-ah phuahtawh thu tawh Ukraine sim, elections ah kigolh, kimawlmite (athletes) ui bangin ong kidelhsak hi (Rio Olympics ah Russian athletes tampi doping test ah kikaisak in, kihel thei lo uh a, tua pen doping scandals kici hi) ci-in gen hi.\nTu-in hih thute kimangilhsak in US President thak Trump administration tawh kipawlkhop ding lamen in ki-en hi ci hi. US tawh kizopna a ngei a bat kik theihna dingin nasep kisam a, leitungah kilemna leh khona (stability) a om theihna dingin tavuan lianpi kinei hi ci hi.\nTrump in zong a kampaunate ah Putin phat bawl thei mahmah a, President a cin’ khit Nov. 16 in Putin phone in hopih in US-Russia kitanauna hoihzaw leh khozaw (enduring relationship) neihna ding a deih thu leh a beisa kum 200 hunin US-Russia kilawmtatna thu genpih hi. Putin in US in “international terrorism” dona ah a nasia zaw sem in ma hong pan ding kideih a, Russia in a tavuan tu lianin Syria ah sem hi ci hi. Putin in leitungah kilemna a om kei a, kituam bawlna leh kikhenna a om lai teng khantohna leh hauhsakna (prosperity) leh muan tuamtuam-ah khona (stable regions) om ngei lo ding a, tu-in Europe in galtai a buaipihna panin etteh theih ding om pah hi ci hi.\nA beisa in Putin in thu a gen ciangin US leh nitumna gamte dawn loin khauhpau thei mahmah a, ahih hangin zan in a thugenna US a langpan’na thu leh kam khauh zang lo ahih manin amah langpang Russia politician tallang mahmah Alexie Navalny in mawhpaih mahmah hi.\nPrevious: Britain gama Pasal upapen sita ~ TK Lian\nNext: Aung San Suu Kyi’ kammal ~ JK Kam